CELEX: 
Language: da
Date: 2017-08-28 00:00:00
Title: KOMMISSIONENS DELEGEREDE FORORDNING (EU) …/… om ændring af delegeret forordning (EU) 2017/565 for så vidt angår specifikation af definitionen af systematiske internalisatorer, jf. direktiv 2014/65/EU

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU
                  1
                (MiFID II) finder anvendelse fra den 3. januar 2018, og det erstatter — sammen med forordning (EU) nr. 600/2014
                  2
                (MiFIR) — direktiv 2004/39/EF
                  3
               . MiFID II og MiFIR danner en opdateret harmoniseret lovgivningsmæssig ramme for de krav, der finder anvendelse på investeringsselskaber, regulerede markeder, udbydere af dataindberetningstjenester og tredjelandsselskaber, der yder investeringsservice eller udfører investeringsaktiviteter i Unionen.
            
            
               MiFID II og MiFIR har til formål at styrke finansmarkedernes effektivitet, modstandsdygtighed og integritet, navnlig ved:
            
            
               1.at opnå større gennemsigtighed: Der indføres en ordning for før- og efterhandelsgennemsigtighed for andre instrumenter end aktieinstrumenter, og de eksisterende aktiehandelsgennemsigtighedsordninger styrkes og udvides
            
            
               2.at sikre, at mere handel finder sted via regulerede markedspladser: Der skabes en ny kategori af platforme til handel med derivater og obligationer — de organiserede handelsfaciliteter — og et krav om, at aktier skal handles på de regulerede markedspladser, samt en tydelig adskillelse mellem bilaterale og multilaterale handelssteder.
            
            
               På baggrund af påståede nye brancheinitiativer, der er baseret på uklarhed omkring begrebet "handel for egen regning ved udførelse af kundeordrer", som definerer systematiske internalisatorers aktivitet, er det nødvendigt med en yderligere specificering af definitionen af systematiske internalisatorer for at adressere denne udvikling på markedet og begrænse risikoen for omgåelse af MiFID II. 
            
            
               Retsgrundlaget for denne delegerede kommissionsforordning er artikel 4, stk. 2, i direktiv 2014/65/EU, som giver Kommissionen beføjelse til at vedtage delegerede retsakter med henblik på at præcisere visse tekniske aspekter af definitionerne i artikel 4, stk. 1, i direktiv 2014/65/EU for at tilpasse dem til markedsudviklingen, den teknologiske udvikling og erfaringerne med adfærd, der er forbudt i henhold til forordning (EU) nr. 596/2014
                  4
               , og at sikre en ensartet anvendelse af direktiv 2014/65/EU. Da definitionen af "systematisk internalisator" er fastsat i artikel 4, stk. 1, nr. 20), i direktiv 2014/65/EU og specificeret i Kommissionens delegerede forordning (EU) 2017/565 om supplerende regler til Europa-Parlamentets og Rådets direktiv 2014/65/EU for så vidt angår de organisatoriske krav til og vilkårene for drift af investeringsselskaber samt definitioner af begreber med henblik på nævnte direktiv
                  5
               , ændrer nærværende delegerede forordning delegeret forordning (EU) 2017/565.
            
            
               Der blev ikke forud for denne delegerede forordning foretaget en konsekvensanalyse, idet den hverken ændrer eller har til formål at ændre de lovgivningsmæssige krav til investeringsselskaber. Den præciserer derimod blot anvendelsesområdet for definitionen af en "systematisk internalisator" for at sikre en ensartet anvendelse af dette begreb og undgå omgåelse. 
            
            
               2.HØRINGER FORUD FOR RETSAKTENS VEDTAGELSE
            
            
               Kommissionens tjenestegrene havde en længere række møder med diverse interessenter for at drøfte denne foranstaltning gennem hele 2016 og første halvdel af 2017. Kommissionen har også haft omfattende drøftelser med medlemmer af Europa-Parlamentets Økonomi- og Valutaudvalg (ECON) og hørte ekspertgruppen under Det Europæiske Værdipapirudvalg (EGESC), i hvilken forbindelse denne delegerede retsakt blev sendt til høring blandt medlemsstaternes eksperter plus observatører fra Europa-Parlamentet, Rådet, Den Europæiske Centralbank og Den Europæiske Værdipapir- og Markedstilsynsmyndighed (ESMA). Udkastet til denne delegerede retsakt blev offentliggjort med henblik på en høring med en varighed på fire uger, som blev afsluttet den 18. juli 2017. Under den offentlige høring blev der udtrykt betænkeligheder vedrørende tilsynsmæssig risikostyring ved hjælp af koncerninterne transaktioner. Disse betænkeligheder er blevet imødekommet ved at indføre en ny betragtning og en ændring af artikel 16a, der præciserer anvendelsesområdet for matchningsordninger, der anses for at være handel for egen regning.
            
            
               3.JURIDISKE ASPEKTER AF DEN DELEGEREDE RETSAKT
            
            
               Den delegerede retsakt indeholder en praktisk bestemmelse, der fastsætter yderligere tekniske specifikationer for et element af definitionen af systematisk internalisator, jf. definitionen i artikel 4, stk. 1, nr. 20), i direktiv 2014/65/EU. Nærværende delegerede forordning ændrer delegeret forordning (EU) 2017/565.
            
            
               For at sikre en gnidningsløs gennemførelse af delegeret forordning (EU) 2017/565 er det nødvendigt, at nærværende delegerede ændringsforordning træder i kraft så hurtigt som muligt.
            
            
               KOMMISSIONENS DELEGEREDE FORORDNING (EU) …/…
            
            
               af 28.8.2017
            
            
               om ændring af delegeret forordning (EU) 2017/565 for så vidt angår specifikation af definitionen af systematiske internalisatorer, jf. direktiv 2014/65/EU
            
            
               (EØS-relevant tekst)
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets direktiv 2014/65/EU af 15. maj 2015 om markeder for finansielle instrumenter og om ændring af direktiv 2002/92/EF og direktiv 2011/61/EU
                  6
               , særlig artikel 4, stk. 2, og
            
            
               ud fra følgende betragtninger:
            
            
               (1)For at sikre en objektiv og effektiv anvendelse af definitionen af systematiske internalisatorer i Unionen, jf. artikel 4, stk. 1, nr. 20), i direktiv 2014/65/EU, bør der fastlægges yderligere specifikationer angående den nyeste teknologiske udvikling på værdipapirmarkederne vedrørende matchningsordninger, som investeringsselskaber kan deltage i.
            
            
               (2)Den teknologiske udvikling på værdipapirmarkederne har ført til nye elektroniske kommunikationsnetværk, der giver mulighed for at sammenkæde flere investeringsselskaber, som har til hensigt at have aktivitet under betegnelsen systematisk internalisator sammen med andre likviditetsudbydere, der deltager i algoritmisk højfrekvenshandelsteknik. Denne udvikling risikerer at gå ud over en tydelig adskillelse mellem bilateral handel for egen regning ved udførelse af kundeordrer og multilateral handel som fastsat ved delegeret forordning (EU) 2017/565. Denne teknologiske og markedsmæssige udvikling gør det derfor nødvendigt at præcisere, at en systematisk internalisator ikke har lov til regelmæssigt at deltage i intern eller ekstern handelsmatchning via ejermatchningshandel eller andre former for de facto risikofrie back-to-back-transaktioner i et givet finansielt instrument uden for en markedsplads.
            
            
               (3)For så vidt som centraliseret risikostyring inden for en koncern normalt indebærer overførsel af risiko, der er opbygget af et investeringsselskab som følge af transaktioner med tredjemand, til en enhed inden for den samme koncern, som ikke er i stand til at formidle prisstillelser, levere andre oplysninger om handelsinteresser eller afvise eller ændre sådanne transaktioner, bør sådanne overførsler fortsat betragtes som handel for egen regning, hvis de foretages alene med det formål at centralisere koncernens risikostyring.
            
            
               (4)Af hensyn til klarheden og retssikkerheden bør ordlyden vedrørende datoen for anvendelsen af delegeret forordning (EU) 2017/565 bringes i overensstemmelse med ordlyden vedrørende datoen for anvendelse af direktiv 2014/65/EU.
            
            
               (5)For at sikre velfungerende finansmarkeder er det nødvendigt, at denne forordning træder i kraft så hurtigt som muligt.
            
            
               (6)Foranstaltningerne i denne forordning er i overensstemmelse med udtalelse fra ekspertgruppen under Det Europæiske Værdipapirudvalg —
            
            
               VEDTAGET DENNE FORORDNING:
            
            
               Artikel 1
            
            
               I delegeret forordning (EU) 2017/565 foretages følgende ændringer:
            
            
               (1)
                     Følgende indsættes som artikel 16a:
            
            
               "Artikel 16a
            
            
               Deltagelse i matchningsordninger
            
            
               Et investeringsselskab anses ikke for at handle for egen regning i henhold til artikel 4, stk. 1, nr. 20), i direktiv 2014/65/EU, når det pågældende investeringsselskab deltager i matchningsordninger sammen med enheder, der ikke tilhører dets egen koncern, med det formål eller den konsekvens, at der foretages de facto risikofrie back-to-back-transaktioner i et finansielt instrument uden for en markedsplads."
            
            
               (2)Artikel 91, stk. 2, affattes således:
            
            
               "Den anvendes fra den 3. januar 2018."
            
            
               Artikel 2
            
            
               Denne forordning træder i kraft dagen efter offentliggørelsen i Den Europæiske Unions Tidende.
            
         
         
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 28.8.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  EUT L 173 af 12.6.2014, s. 349.
               
               
                  
                     (2)
                  Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (EUT L 173 af 12.6.2014, s. 84).
               
               
                  
                     (3)
                  Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145 af 30.4.2004, s. 1).
               
               
                  
                     (4)
                  Europa-Parlamentets og Rådets forordning (EU) nr. 596/2014 af 16. april 2014 om markedsmisbrug (forordningen om markedsmisbrug) og om ophævelse af Europa-Parlamentets og Rådets direktiv 2003/6/EF og Kommissionens direktiv 2003/124/EF, 2003/125/EF og 2004/72/EF (EUT L 173 af 12.6.2014, s. 1).
               
               
                  
                     (5)
                  EUT L 87 af 31.3.2017, s. 1.
               
               
                  
                     (6)
                  EUT L 173 af 12.6.2014, s. 349.